

**KNIŽNICA PRE MLÁDEŽ MESTA KOŠICE**

 **Kukučínova 2, 043 59 Košice**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**S knižnicou nuda nehrozí ani počas karantény**

**Knižnica pre mládež mesta Košice ponúka pre svojich najmenších čitateľov
zábavné pracovné zošity.**

Neviete ako doma zahnať nudu? Košická knižnica počas karantény ponúka možnosti ako spestriť
deťom čas. Každý pondelok a piatok práve pre nich pripravuje nové kreatívne pracovné zošity
z vlastnej dielne.

„Naše pracovné zošity ponúkajú rôzne tipy na zábavné aktivity s knihami, knižnými hrdinami
a tiež rôzne hlavolamy, hádanky či nápady na tvorivé dielne. Vymýšľajú ich naše knihovníčky,
aby deti pobavili a aspoň trošku im spríjemnili tento čas, ktorý v rámci karantény musia tráviť v domácom prostredí,“ informuje o novej aktivite Kamila Prextová, riaditeľka knižnice.
Knižnica pracovné zošity zverejňuje vždy v pondelok a piatok v pdf formáte na svojej webovej stránke www.kosicekmk.sk „Môžete ich však nájsť aj na sociálnych sieťach facebook a instagram v jpg formátoch,“ upresňuje Kamila Prextová, ktorá zároveň dodáva, že snahou knižnice je nielen zmierniť dopady na detskú psychiku v čase izolácie od rovesníkov, ale aj inšpirovať rodičov ako zahnať nudu u svojich detí.

Knižnica pre mládež mesta Košice je momentálne pre verejnosť zatvorená z dôvodu šírenia koronavírusu. Jej pracovníci sa počas týchto dní intenzívne venujú práve vymýšľaniu a príprave
nových alternatívnych podujatí, ktoré by v tomto období pomohli zmysluplne vyplniť
deťom a ich rodičom spoločný čas.

Viera Ristvejová, 23.3.2020